הירידה החדה בפעילות החל במארס 2020 והקריסה במחיר הדלק הסילוני היו הגורמים המרכזיים להפסד של 140 מיליון דולר שספגה חברת אל על ברבעון הראשון של 2020 בהשוואה להפסד של 55 מיליון דולר ברבעון המקביל לו ב-2019.
אל על ספגה הפסד גולמי של 41 מיליון דולר ברבעון הראשון של 2020 בהשוואה לרווח גולמי של 26 מיליון דולר במקביל ב-2019 כתוצאה מהירידה החדה בהכנסות שקוזזה חלקית בלבד על ידי ירידה של 40 מיליון דולר (10%) בהוצאות ההפעלה כתוצאה מקיטון של 14 מיליון דולר בהוצאות על דלק סילוני. זאת בעקבות ירידה של 17% בפעילות ברבעון הראשון של 2020 לעומת המקביל ב-2019 וירידה חדה יותר של 23% בכמות הדלק שנצרך הודות לקליטת מטוסי הדרימליינר שצריכת הדלק שלהם קטנה יחסית.
אל על נהנתה גם מירידה של 23% במחיר הממוצע של דלק סילוני ברבעון הראשון של 2020 בהשוואה למקביל ב-2019. גורם נוסף לירידה בהוצאות התפעול היה ירידה של 13 מיליון דולר בהוצאות השכר כתוצאה מהוצאת עובדים לחופשה ללא תשלום ועלייה בשיעור ההיוון כתוצאה מעליית התשואות בשוק ההון שהקטינה את התחייבויותיה הפנסיוניות של החברה לעובדיה.
ההפסד התפעולי של אל על קפץ ב-75% ברבעון הראשון של 2020 בהשוואה לרבעון המקביל לו ב-2019 והסתכם ב-93 מיליון דולר. ההפסד התפעולי היה גבוה עוד יותר אלמלא זקפה אל על ברבעון הראשון של 2020 רווח של 12 מיליון דולר ממכירת מנועים ועודפי מלאי.
הגורם העיקרי להפסד העצום ברבעון הראשון של 2020 היה קפיצה של 258% בהוצאות המימון של החברה בהשוואה לרבעון המקביל ב-2019 לרמה של 65 מיליון דולר . הגידול החד בהוצאות המימון נבע מהפסד של 41 מיליון דולר על עסקות גידור של מחיר הדלק הסילוני לחודשים אפריל 2020 ואילך. אל על גידרה כמות דלק גדולה דרמטית מכמות הדלק שהיא צורכת ועל כן על פי כללי החשבונאות עסקות הגידור אינן מוכרות כעסקות הגנה אפקטיבית וההפסדים מהם על פי מחירם בסוף הרבעון הראשון של 2020 נזקפים ישירות להוצאות המימון במקום לקרן הון שאינה נכללת בדו"ח רווח והפסד.
אל על מציינת שגידרה 30% מצריכת הדלק הסילוני הצפויה באפריל-דצמבר 2021 והשווי ההוגן של עסקות אלו הוא שלילי ברמה של 137 מיליון דולר נכון לסוף הרבעון הראשון של 2020 ושלילי ברמה של 83 מיליון דולר נכון להיום בעקבות העלייה החדה במחיר הדלק. אל על נדרשה להעמיד בטחונות של 20 מיליון דולר נכון להיום לגורמים שביצעו אתה את עסקות הגידור של הדלק הסילוני. אל על נדרשה לשלם במזומן 33 מיליון דולר עבור עסקות גידור דלק סילוני שהגיעו לסיומן במהלך הרבעון השני של 2020.
אל על נפגעת גם מהקריסה בריבית הליבור שגרמה לכך שעסקות הגידור של הריבית ארוכת הטווח הסבו לה הפסד של 43 מיליון דולר נכון להיום. בעקבות הפסדים אלו נדרשה אל על להעמיד בטחונות של 30 מיליון דולר.
חוב נוסף שעלול להכביד מהותית על החברה ותורם לספקות המשמעותיים בדבר המשך קיומה של אל על כעסק חי הוא חוב של 300 מיליון דולר ללקוחות שרכשו כרטיסי טיסה מראש וטיסתם בוטלה. אל על מדווחת שהיא נדרשת לבצע החזרים ללקוחות בהיקפים מהותיים, כלומר הדחייה בהחזרת חברות התעופה הישראליות לפעילות סדירה עקב התפרצות הגל השני של מגפת הקורונה פוגע משמעותית ביכולתה של החברה למחזר את החוב ללקוחות ולהציע להם כרטיסי טיסה חלופיים לשימוש עתידי.
הדו"ח הכספי של החברה מגלה שיתרת המזומנים של אל על קרסה ב-122 מיליון דולר במהלך הרבעון הראשון של 2020 וזאת עוד לפני התשלום בפועל לסילוק הפסדים מעסקות גידור שהגיעו לסיומן. החברה סובלת מגירעון של 1.9 מיליארד דולר בהון החוזר עקב סיווג הלוואות לזמן ארוך בסכום של 1.1 מיליארד דולר כהתחייבות שתידרש להיפרע ב-12 החודשים הקרובים וזאת משום שהרעה מהותית בעסקיה של החברה מהווה עילה לדרישה לפירעון מידי של ההלוואות.
חומרת מצבה של אל על ניכרת גם בקריסה בעודף בתזרים המזומנים לרמה של 2 מיליון דולר ברבעון הראשון של 2020 בהשוואה לעודף תזרימי של 91 מיליון דולר ברבעון הראשון של 2019. אחד הדברים המדהימים בדו"ח הכספי של אל על הוא העובדה שהחברה לא ביצעה הפרשה לירידת ערך מטוסיה ולמרות שהיא עצמה מזכירה שנדרשה לבקש מהבנקים שהלוו לה כספים לצורך רכישת מטוסים וותור על אמת המידה שקובעת יחס מקסימלי בין שווי ההלוואה לשווי המטוסים וזאת בעקבות הירידה העולמית בשווי המטוסים בעולם, ולמרות הקריסה בשווי מניית החברה. משרד BDO קבע ששווי השימוש של צי מטוסי החברה הוא 2.3 מיליארד דולר בעוד שהשווי המאזני שלהם נמוך ב-52 מיליון דולר ולכן לא נדרשת הפרשה לירידת ערך.